[{"text_idx": "#000000", "text": "Os oes gennych gwestiwn am Gristnogaeth, bywyd, neu eisiau ein gweld yn delio gyda mater penodol, beth am ddanfon neges atom drwy'r ffurflen isod?"}, {"text_idx": "#000002", "text": "Beth sy\u2019n dod i dy feddwl wrth glywed rhywun yn so\u0302n am \u2018Stori\u2019r Nadolig\u2019? Rhesi o fugeiliaid bach yn gwisgo dressing gowns a thywelion am eu pennau? Y tri gw\u0302r doeth yn ceisio cofio pwy ddaeth a\u0302 pha anrhegion i\u2019r preseb? Y dyn wrth y drws yn gweiddi \u2018DOES DIM LLE YN Y LLETY!\u2019?"}, {"text_idx": "#000003", "text": "Mae\u2019n olygfa ffantastig, ond gallwn yn hawdd anghofio nad jyst stori neis a sentimental yw stori\u2019r Nadolig, ond hanes gwir yn ymwneud a\u0302 phobl go iawn fel ti a fi."}, {"text_idx": "#000004", "text": "Cath Jones sy\u2019n disgrifio beth allwn ei ddysgu wrth sylwi ar y bobl oedd yn dystion i enedigaeth Iesu Grist, Mab Duw."}, {"text_idx": "#000005", "text": "Mair \u2013 yn diolch i Dduw am ei ras (Ceir yr hanes yn Luc 1)"}, {"text_idx": "#000006", "text": "Mae\u2019r angel Gabriel yn dod at Mair i rannu newyddion sy\u2019n swnio\u2019n anghredadwy. Mae\u2019n dweud y bydd Mair yn rhoi genedigaeth i fachgen, a\u2019i enw fydd Iesu. Nid bachgen cyffredin fydd hwn ond mab Duw a\u2019r hwn fydd yn achub pobl rhag eu pechodau. Sylwa ar ymateb Mair i\u2019r newyddion yma trwy ymddiried yn llwyr yng Ngair Duw ac ufuddhau iddo."}, {"text_idx": "#000007", "text": "Gallwn ddychmygu Mair yn teimlo\u2019n falch a phwysig am fod Duw wedi ei dewis hi a neb arall \u2013 ond yn lle hynny, mae\u2019n llawenhau a chanu mawl i Dduw am yr hyn y mae wedi ei wneud dros bobl Israel a throsti hi\u2019n bersonol. Mae\u2019n rhyfeddu Ei fod yn gallu defnyddio menyw dlawd a di-nod i fod yn rhan o\u2019i gynllun i achub pobl!"}, {"text_idx": "#000008", "text": "Medrwn ddysgu oddi wrth hanes oherwydd dy\u2019n ni ddim yn haeddu unrhyw beth, ond mae Duw yn llawn gras \u2013 daioni Duw tuag atom er nad ydym yn ei haeddu. Mae\u2019n achub unrhyw un sy\u2019n credu ac ymddiried yn Iesu. Ond nid dyna\u2019r cyfan \u2013 wrth i ni fyw fel Cristnogion, mae Duw yn parhau i ddangos gras, gan ein cynnal a\u2019n defnyddio i wneud ei waith!"}, {"text_idx": "#000011", "text": "Pa effaith ddylai hyn ei gael arnat ti? Rhaid cofio fod neges Iesu i bawb. Does neb yn rhy dlawd nac yn rhy gyfoethog i glywed am Iesu. Mae\u2019n hawdd i ni feddwl fod rhai pobl yn rhy \u2018bell\u2019 i glywed am Iesu \u2013 ond mae\u2019n rhaid i ni so\u0302n am Iesu wrth bawb."}, {"text_idx": "#000012", "text": "Joseff \u2013 yn ymddiried yn Nuw ac yn ufuddhau (Ceir yr hanes yn Mathew 1)"}, {"text_idx": "#000013", "text": "Wrth ddarllen hanes Joseff mae un peth yn ein taro ni. Wyt ti wedi sylwi faint o bethau anhygoel, a faint o benderfyniadau caled, oedd yn rhaid iddo wynebu? Enghraifft o hyn yw pan ddywedodd yr angel wrtho fod Mair, yr un oedd am briodi, yn mynd i gael babi (ac nid ei fabi ef). Byddai wedi bod yn hawdd iawn iddo beidio credu a pheidio priodi Mair. Neu beth am yr holl deithio ar hyd a lled y dwyrain canol er mwyn dianc oddi wrth Herod? Gallai\u2019n hawdd iawn fod wedi cael digon ar y cyfan."}, {"text_idx": "#000014", "text": "Sut fydde ti wedi ymateb? A fydde ti wedi cwyno ac anwybyddu Duw?"}, {"text_idx": "#000015", "text": "Yng nghanol hyn i gyd, dro ar o\u0302l tro, rydym yn darllen fod Joseff yn ufuddhau i Dduw (Mathew 1:24, 2:13\u201314, 20\u201321, 23). Ond beth oedd yn cadw Joseff yn ufudd drwy\u2019r cyfan?"}, {"text_idx": "#000016", "text": "Yr ateb syml yw ei fod yn credu addewid Duw mai Iesu fyddai\u2019n achub pobl rhag eu pechodau, ac felly\u2019n ymddiried ynddo bob cam o\u2019r ffordd (Mathew 1:20-23). Roedd Joseff yn gwybod fod Duw yn dda, a bod ganddo gynllun anhygoel drwy Iesu Grist."}, {"text_idx": "#000017", "text": "Beth amdanom ni? Gallwn ni hefyd fod yn sicr fod Duw yn cadw ei air ac yn gweithredu mewn cariad i achub a diogelu ei bobl. Pan mae pethau yn anodd arnom ni, gallwn ymddiried yn Nuw, ac ufuddhau, yn union fel Joseff."}, {"text_idx": "#000019", "text": "Mae\u2019r Beibl yn esbonio mai seryddion o\u2019r dwyrain oedd y doethion, ac nid Iddewon. Sut felly mae egluro eu hawydd i ddod o hyd i Iesu, i deithio mor bell ac i roi anrhegion drud iddo? Ceir ateb yn Mathew 2:2. Maen nhw\u2019n dweud eu bod yn chwilio am un sy\u2019n Frenin yr Iddewon a\u2019u bod eisiau ei addoli. Maen nhw\u2019n sylweddoli pwy yw Iesu, yn gweld ei werth ac yn syrthio o\u2019i flaen fel Brenin eu bywydau. Maen nhw\u2019n sylweddoli mai Iesu yw Brenin yr holl fyd a\u2019i fod yn deilwng i\u2019w addoli."}, {"text_idx": "#000020", "text": "Beth amdanat ti? Wyt ti\u2019n plygu iddo ac yn dal i\u2019w addoli a\u2019i drysori yn dy fywyd di? Edrych fwy ar Iesu yn y Beibl \u2013 mae gweld ac adnabod Iesu fel Brenin a Gwaredwr yn rhoi pob rheswm i ni ei addoli a\u2019i drysori."}, {"text_idx": "#000021", "text": "Beth am fynd draw i gynllun darllen Caneuon y Nadolig i ddysgu mwy am y cymeriadau uchod?"}]